dvergmjølke
Store norske leksikon,Biologi,Planteriket,Dekkfrøete planter,Tofrøbladete planter,Myrteordenen,Mjølkefamilien,Mjølkeslekta
Dvergmjølke er en plante i mjølkefamilien som er en flerårig urt. Dette er en hjemlig mjølkeart som finnes i fjell- og i åstrakter i Sør-Norge og lenger nord også i lavlandet. Plantene kan bli opptil 15 centimeter høye. Blomstene er rosa med opptil fem millimeter lange kronblad og klubbeforma arr.
Utseende Plantene blir mellom 3 og 15 centimeter høye, og de har motsatte blad uten bladstilker. Bladene er små og bukttanna i kanten. Dvergmjølke har kort, bøyd stengel. Plantene har korte overjordiske utløpere med blad. Blomstene har fire frie begerblad og fire frie, rosa kronblad som er tre til fem millimeter lange og med et skar i toppen. Blomstene har åtte pollenbærere og et klubbeforma arr. Fruktknuten er undersittende. Frukten er en lang smal kapsel som sprekker opp og frigjør de mange små frøene som har frøull som gir effektiv vindspredning. Utbredelse Dvergmjølke finnes i snøleier, bekkekanter og våt jord. Arten er vanlig i åstrakter og i fjellet i Sør-Norge. Fra Trøndelag og nordover finnes arten også langs kysten. Verdensutbredelsen er i kjølige, tempererte områder av den nordlige halvkula. Les mer i Store norske leksikon mjølkefamilien